Bildet taler sitt tydelige språk Her har idrettspresident Tom Tvedt og Erna Solberg fått beskjeden de har fryktet aller mest: Norge begynner å gå tom for astmamedisin.

– Vi har regnet 400-450 doser astmamedisin per seier, og har makset ut reservene med gullene i dag, sier idrettspresident Tom Tvedt.

– Heldigvis fant en smører noen hundre brukerdoser i en gammel skistøvel fra Sotsji, men det rokker ikke ved de alvorlige fakta. Vi har bare astmamedisin til ett gull til.

Det blir et problem. For utøvere har trent hardt og lenge, og det norske folket krever gull både på femmila, kombinert, 1000-meter på skøyter og 30-kilometeren for kvinner.

– Vi kommer til å avgjøre med myntkast hvem som får lov til å vinne, sier Tvedt.

– Vil dere røpe hvem det blir?

– Nei, selvsagt ikke! Da blir jo all spenningen ved idrett borte!